kardosdrur/scandi-wiki huggingface dataset:
Henning Axel Nielsen

Henning Axel Nielsen (født 23. oktober 1938 i Bangkok) er en dansk økonom og tidligere administrerende direktør.
Nielsen er søn af søn af direktør og generalkonsul Axel I. Nielsen og er uddannet cand.polit. fra Københavns Universitet og har desuden en MBA-grad fra University of Wisconsin. Han blev i 1964 ansat som sekretær i Økonomiministeriet og kom i 1968 til Byggeriets Realkreditfond (senere BRFkredit) som direktionssekretær. I 1976 blev han administrerende direktør samme sted. Her var han frem til 1990, og var i perioden desuden direktør for Danmarks Skibskreditfond og Landsbankernes Reallånefond. Efter tiden i BRFkredit har han beskæftiget sig med rådgivning om økonomiske forhold i Baltikum. 

Henning Axel Nielsen har desuden haft en række bestyrelses- og formandsposter, bl.a. i Realkreditrådet og Værdipapircentralen, ligesom han fra 1986 til 1990 var bestyrelsesformand for Københavns Fondsbørs. 

Erhvervsfolk fra Danmark
Økonomer fra Danmark
Kreditforeningsdirektører fra Danmark
Personer i Kraks Blå Bog
Danskere i 1900-tallet
Personer fra Bangkok
DM i håndbold

DM i håndbold henviser til flere artikler:
 DM i håndbold (kvinder)
 DM i håndbold (mænd)
 DM i strandhåndbold
 DM i markhåndbold
 Danmarksturneringen i håndbold
Realkreditrådet

Realkreditrådet () er en dansk brancheorganisation for realkreditinstitutter. Rådet blev etableret i 1972. I 2016 fusionerede det med Finansrådet og Realkreditforeningen til den nye organisation Finans Danmark, men optræder fortsat selvstændigt i særlige sammenhænge.

Organisation 

Realkreditrådet har syv medlemmer: Jyske Realkredit, DLR Kredit, LR Realkredit, Nordea Kredit, Realkredit Danmark, Nykredit og Totalkredit.

Formand er Carsten Nøddebo Rasmussen, Realkredit Danmark.

Historie 

Realkreditrådet blev etableret i 1972 ved en fusion af branchesamarbejdet fra tre foreninger – Kreditforeningernes Stående Fællesudvalg, Hypotekforeningernes Stående Fællesudvalg og Fællessekretariatet for de Obligationsudstedende Fonde og Finansieringsinstitutter. Den ældste forening, Kreditforeningernes Stående Fællesudvalg, blev oprettet i 1887. 

I 2007 trådte den såkaldte SDO-lov i kraft. Den medførte en del ændringer i det danske realkreditsystem. Bl.a. mistede realkreditinstitutterne deres monopol på at udstede lån med pant i fast ejendom, idet bankerne nu også fik adgang til dette marked. Det førte til, at Realkredit Danmark og Nordea Kredit, der begge var tilknyttet en større bank, meldte sig ud af Realkreditrådet og i stedet dannede Realkreditforeningen for at varetage deres interesser. Kort efter skiftede LR Realkredit ligeledes fra Realkreditrådet til Realkreditforeningen. De tre organisationer i Realkreditforeningen repræsenterede knap halvdelen af den udestående obligationsgæld på realkreditmarkedet.

I december 2016 fusionerede Realkreditrådet, Finansrådet og Realkreditforeningen til en fælles interesseorganisation Finans Danmark. Som led i fusionen blev Realkreditforeningen opløst, mens Realkreditrådet fortsatte som en selvstændig forening indenfor denne struktur, nu også med deltagelse af Realkreditforeningens hidtidige medlemmer. 

Efter fusionen kan Realkreditrådet fortsat "undtagelsesvist vælge at afgive selvstændige høringssvar eller udarbejde fælles høringssvar med Finans Danmark i sager, der i særlig grad påvirker realkreditinstitutter, realkredit, ejendomsfinansiering og ejendomsmarkedet". Desuden kan Realkreditrådet optræde selvstændigt i internationale forhold, hvor det er relevant i forhold til realkreditinstitutternes interesser.

Kilder

Eksterne henvisninger
 Realkreditrådets hjemmeside 

Etableret i 1972
Brancheforeninger i Danmark
Jim Stjerne Hansen

Jim Stjerne Hansen (født 28. maj 1953 i Hvidovre) er en dansk tidligere professionel fodboldspiller, der siden 1988 har været generalsekretær for Dansk Boldspil-Union (DBU).

Hansen er hf-student fra Vallensbæk Statsskole og blev efterfølgende shippinguddannet i Mærsk, som han efterfølgende var udstationeret for i Rio de Janeiro. Senere var han direktør i nogle transportvirksomheder, inden han i 1988 blev generalsekretær for DBU. 

Jim Stjerne Hansen var allerede fra sine helt unge år medlem af Hvidovre IF, og var anfører for ynglingeholdet da det vandt DM i 1971. Han spillede 84 kampe for divisionsholdet og blev dansk mester med klubben i 1973. Senere spillede han 82 kampe for Brøndby IF og var klubbens anfører ved oprykningen til 1. division (senere omdøbt til Superligaen) i 1981.

Referencer 

Personer fra Hvidovre
Personer i Kraks Blå Bog
Fodboldledere fra Danmark
Aud Egede-Nissen

Aud Richter (født Egede-Nissen, 30. maj 1893 i Bergen – 15. november 1974 i Oslo) var en norsk skuespiller, der blev kendt fra sine optrædener i mange tyske film i begyndelsen af det 20. århundrede. 

Egede-Nissen var datter af den norske politiker Adam Egede-Nissen. Søsteren Gerd var også skuespiller.

Hun debuterede i 1913 i den danske instruktør Bjørn Bjørnsons film Scenens Børn. I 1916 optrådte hun i Otto Ripperts science fiction-værk i seks dele, Homunculus. Gennem sin karriere samarbejdede hun med mange instruktører fra den tidlige tyske filmscene – bl.a. Ernst Lubitsch, Fritz Lang, Friedrich Wilhelm Murnau, Karl Grune og Gerhard Lamprecht. Hendes karriere stoppede, da stumfilmens blev overhalet indenom af film med lyd. 

I perioden fra 1949 til 1942 drev hun Søilen Teater i Oslo som intimscene.

Aud Richter var gift to gange; først med Georg Alexander og senere med Paul Richter. Parret fik en søn, Georg Richter, der også blev skuespiller og senere filmproducent.

Filmografi (udvalg) 
 Scenens Børn (1913)
 Lyset, der svandt (1914)
 Paulines Drøm (1914)
 Søstrene Corodi (1914)
 Den maskerede bande (1928)
 Frøken Statsadvokat (1929)
 Eskimo (1930)

Eksterne henvisninger 
 

Filminstruktører fra Norge
Teaterskuespillere fra Norge
Filmskuespillere fra Norge
Tage Løve Andersen

Tage Løve Bottage Lindegaard Daniel Andersen (19. august 1911 i Villingebæk ved Hornbæk – 4. februar 1945) var dansk modstandsmand under 2. verdenskrig.
Løve Andersen var aktiv under sejladsen af jøder fra Hornbæk til Sverige i oktober 1943 sammen med sine brødre Erik og Viggo. De tre brødre skaffede flere slags både til sejladserne og sejlede ofte selv med over sundet. Deres illegale forehavende blev imidlertid afsløret og den øvrige familie måtte gå under jorden og brødrene måtte søge mod København og fortsætte det illegale arbejde mod den tyske besættelsesmagt. Tages familie blev anset som værende involverede i det illegale arbejde og Tages svoger, Ejner Georg Hansen, blev arresteret i vinteren 1944/45 og sendt til Frøslevlejren, i samme tidsrum som to af hans øvrige brødre der ligeledes sendtes til Frøslev. Endnu en bror havde allerede i sommeren 1943 måtte blive i Sverige efter en redningsaktion af en nedstyrtet britisk pilot. En aktion der var foranlediget af SE (Studenternes Efterretningstjeneste).

Brødrene blev med tiden indlemmet i modstandsgruppen Holger Danske, hvor Tage fik dæknavnet ”Steen”. Brødrenes færden i Holger Danske var henimod slutningen af 1944 koncentreret omkring HD-gruppen på Gråbrødre Torv.
Tage deltog i flere sabotageaktioner og likvideringer. Ved likvideringsforsøget mod nazisten Viggo Svend Banner-Jansen på Lykkeholms Allé på Frederiksberg den 4. februar 1945, en aktion som Tage havde planlagt sammen med brødrene Erik og Viggo, gik aktionen galt og Tage blev skudt og døde. De tre brødre havde aftalt, at hvis nogen blev dræbt ved en aktion skulle de andre sørge for, at vedkommende blev bragt til Hornbæk for at blive begravet. Derfor kørte Erik, Viggo og de øvrige ved aktionen over på Frederiksberg Hospital og stjal liget. Tage blev begravet to dage senere i Hornbæk. Ved begravelsen deltog kun Tages svoger, Emil Gordon Nielsen, der ved denne begivenhed blev arresteret af Gestapo og dræbt under forhør.

Kilder 
 Lis Mellemgaard, Pige i modstandskampen, 
 Peter Birkelund, Holger Danske – sabotage og likvidering 1943-45, 
 Modstandsdatabasen – Tage Løve Andersen

Medlemmer af Holger Danske
Personer fra Danmark myrdet af Nazi-Tyskland
Handelsflåden

Handelsflåden er den normale betegnelse for den civile skibsfart og kan sammenlignes med den engelske betegnelse merchant navy. Historisk er denne skibsfart blevet kaldt koffardi (af hollandsk koopvaardij, tysk Kauffahrtei), hvilket stammer fra den tid, da kaptajnen stod for indkøb af ladningen og bragte den hjem. De hertil anvendte skibe benævnes koffardiskibe eller handelsskibe. 

Til forskel fra søværnets skibe flager handelsskibe med stutflag i stedet for orlogsflag.
Den danske handelsflåde står for transporten af ca. 10 % af den samlede verdenshandel.

Se også 
Koffardiflag

Referencer 

Søfart
Godstransport
Uggerby Klitplantage

Uggerby Klitplantage eller Uggerby Plantage er en klitplantage ud til Tannis Bugt mellem Hirtshals og Tversted i Vendsyssel. Den blev anlagt i 1890'erne med hjemmel i Sandflugtsloven af 1867, som gav ret til at ekspropriere sandflugtsarealer for at plante dem til. Plantagen dækker hele Uggerby Klit og grænser mod øst til Uggerby Å med stejle skrænter ned til åen. Mod vest grænser den op til Lilleheden Plantage; den sydlige og nordlige del grænser op til et hede- klitareal med enlelte sommerhuse. Mod nord til havklitter og havet; mod syd til landbrugsområder.

Godt 20 % eller ca. 160 hektar af Uggerby Plantage består af beskyttede naturtyper fordelt på ca. 50 hektar strandbred, godt 2 hektar strandsump, 88 hektar klitter, 13 hektar mose, fem hektar eng og godt en ha sø. Herudover er der ca. 29 hektar med slette og krat. Området er sammen med arealer ved Uggerby Ås udløb udpeget til EU-habitatområde, der rummer store bestande af græsset Blodrød Storkenæb og vigtige bestande af Klit-Kambunke, Sortbrun blåfugl, Markfirben og Strandtudse. I åen er fundet Havlampret.

Se også 
 Uggerby Å
 Natura 2000-område nr. 5 Uggerby Klitplantage og Uggerby Å's udløb

Eksterne kilder/henvisninger 

 Uggerby Plantage  på naturstyrelsen.dk
Natura 2000-område nr. 5 Uggerby Klitplantage og Uggerby Å's udløb på naturstyrelsen.dk

Skove i Danmark
EU-habitatområder i Danmark
Hjørring Kommunes geografi
Gautefall

Gautefall er et vintersporstsområde i den vestlige del af Drangedal kommune og strækker sig også ind i nabokommunen Nissedal kommune i Vestfold og Telemark fylke i Norge. Området befinder sig mellem 500 og 800 meter over havet.

Afstande til Gautefall 
Gautefall ligger 222 km fra Oslo, 160 km fra Kristiansand, 105 km fra Arendal og 97 km fra Risør.

Gautefall alpincenter 
Gautefall alpincenter blev taget i brug i 1976 og har 7 skilifter og 17 løjper. Desuden er her helårsanlæg til skiskydning og gode forhold til langrend.

Ekstern henvisning 
 Gautefall.no

Vintersportssteder i Norge
Vestfold og Telemarks geografi
MTU Friedrichshafen

MTU Friedrichshafen er en af verdens førende producenter indenfor tunge fremdrivningssystemer såsom dieselmotorer og gasturbiner. Firmaets hovedkvarter er beliggende i byen Friedrichshafen i den tyske delstat Baden-Württemberg. Virksomheden er et datterselskab til Maybach, som er en del af Daimler AG.

Firmaet blev grundlagt i Bietigheim-Bissingen den 23. marts 1909 under navnet Luftfahrzeug-Motorenbau men blev i 1912 omdøbt til Maybach-Motorenbau og relokerede til Friedrichshafen. Firmaet stod herefter for konstruktionen af størstedelen af motorerne benyttet af Værnemagtens skibe og lastbiler. I 1960 blev firmaet opkøbt af Daimler-Benz AG og i 1966 fusionerede firmaet med Daimler-Benz' egen motorafdeling og fik navnet Maybach Mercedes-Benz Motorenbau. I 1969 ændredes navnet endnu engang til det nuværende Motoren- und Turbinen-Union Friedrichshafen (MTU).

Eksterne kilder/henvisninger 

 MTU's officielle hjemmeside
 MTU's historie 

Fremstillingsvirksomheder fra Tyskland
Rolls-Royce
Bodensøen
Motorproducenter
P552 Havkatten

P552 Havkatten er et dansk patruljefartøj af Flyvefisken-klassen benyttet af Søværnet og er navngivet efter rovfisken havkatten. Skibet indgik i Søværnet i 1990 og hører under division 23 (minerydningsdivisionen) i 2. Eskadre. Havkatten fungerede i 2011 som en testplatform for et nyt minerydningssystem hvorefter skibet blev udfaset, og solgt og i november 2016 som det fjerde standard flex 300 og leveres til Lithauen.

I alt har tre skibe båret navnet Havkatten i dansk tjeneste:
 R4 Havkatten (torpedobåd, 1920-1948)
 P502 Havkatten (torpedobåd, 1955-1974)
 P552 Havkatten (minerydningsfartøj, 1990-)

Se også 
 Søværnet
 Flyvefisken-klassen

Referencer og kilder 

 Flådens historie: P552 Havkatten
 Naval-technology: Flyvefisken-klassen

Patruljefartøjer fra Danmark
Henrik Otbo

Henrik Otbo (født 14. november 1949 i København, død 1. februar 2015 i Luxembourg) var en dansk økonom, der var rigsrevisor fra 1. november 1995 til og med 30. april 2012.

Otbo blev cand.polit. fra Københavns Universitet i 1976. Han begyndte sin karriere som fuldmægtig i Rigsrevisionen og kom i 1984 til Den Europæiske Revisionsret i Luxembourg, hvor han fra 1985 var kabinetschef. I 1988 vendte han tilbage til en stilling som fuldmægtig i Rigsrevisionen. Fra 1989 til 1995 var han kontorchef. 

Som rigsrevisor har han flere gange gået i rette med regeringen. Det skete i 2006, da han udtalte kritik af fødevareminister Lars Barfoeds håndtering af skandalen med fordærvet kød og i 2010, da Rigsrevisionen ikke fik udleveret centrale dokumenter fra Sundhedsministeriet om overbetaling af privathospitaler.

Efter posten som rigsrevisor blev han dansk medlem af Den Europæiske Revisionsret.

Henrik Otbo boede i Farum og havde to børn og var bror til embedsmand Kirsten Otbo.

I sine unge dage spillede Otbo basketball og han vandt 2 danmarksmesterskaber med Basketballklubben Falcon, og han spillede 70 landskampe for det danske landshold.

Referencer

Eksterne henvisninger 
 Rigsrevisionen: Om Henrik Otbo 

Økonomer fra Danmark
Personer fra København
Personer i Kraks Blå Bog (afdøde)
Basketballspillere fra Danmark
Inter-Parliamentary Union

Inter-Parliamentary Union (IPU) (dansk: Den Interparlamentariske Union) er en international organisation for suveræne staters parlamenter. 143 nationale parlamenter er medlemmer, mens der er 7 associerede medlemmer (bl.a. Europa-Parlamentet).

IPU blev grundlagt i Genève i 1889 af britiske William Randal Cremer og franske Frédéric Passy, hvilket gør den til verdens ældste forum for multilaterale politiske forhandlinger. Hovedkvarteret er stadig beliggende i Genève. 

Organisationen har til formål at virke for parlamenternes udvikling og demokrati og at fremme dialogen mellem verdens parlamenter. IPU arbejder desuden for at sikre overholdelse af menneskerettighederne med særligt fokus på parlamentarikere. IPU afholder to årlige kongresser. 

Folketinget har nedsat en dansk interparlamentarisk gruppe, der fungerer som Danmarks delegation ved IPU's kongresser. Gruppen nedsættes efter hvert folketingsvalg og ledes som Folketingets udvalg af en formand og næstformand. Gruppen har yderligere 15 medlemmer og 11-13 stedfortrædere. Formand er p.t. Kristian Pihl Lorentzen fra Venstre.

Kilder og eksterne henvisninger 
 IPU's hjemmeside
 Om Dansk Interparlamentarisk Gruppe på Folketingets hjemmeside

Etableret i 1889
Internationale organisationer
IPU

IPU har flere betydninger:

 Inter-Parliamentary Union
 Isoproturon, IPU, Isoprofuron, Izoproturon, Ipuron eller Panron (ulovligt bekæmpelsesmiddel)
 Virksomheden IPU, grundlagt i 1965 af Vagn Aage Jeppesen på DTU
Torben Stentoft

Torben Stentoft (født 12. marts 1956 i Ulsted) er forhenværende  direktør for Rigshospitalet. Han tiltrådte  1. april 2009.  og fratrådte ved udgangen af 2014.

Stentoft er uddannet cand.scient.pol. fra Aarhus Universitet og begyndte sin karriere i sundhedsvæsenet i 1985, da han blev ansat i Amtsrådsforeningen sygehuskontor. Efter at være blevet kontorchef samme sted, blev han i 1993 direktør for Roskilde Amts Sygehus i Køge. Fra 1996 til 2009 var han direktør for Hvidovre Hospital.

Han er bosiddende på Amager, gift og far til tre.

Kilder
 Pressemeddelelse: Rigshospitalet får ny direktør

Referencer

Politologer fra Danmark
Erhvervsfolk fra Danmark
Personer i Kraks Blå Bog
Banco de México

Banco de México er Mexicos centralbank. den blev grundlagt den 1. september 1925 under Præsident Plutarco Elías Calles regeringstid. Bankens første direktør var Manuel Gómez Morin.

Liste over centralbankchefer 
 Ernesto Zedillos regering (1994-2000):
 Miguel Mancera Aguayo (1997-1998)
 Guillermo Ortiz (1998-2000)
 Vicente Fox' regering (2000-2006):
 Guillermo Ortiz (2000-2006)
 Felipe Calderóns regering (2006-2012):
 Guillermo Ortiz (2006-2009)

Links 
 Banco de México 

Centralbanker
Etableret i 1925
Banker fra Mexico
Mexicos økonomi
Guillermo Ortiz

Guillermo Ortiz Martínez (født 21. juli 1948 i Mexico City) er en mexikansk økonom, som 1998-2009 havde hvervet som direktør for Mexicos centralbank Banco de México. Fra 1994 til 1998 ledede han finansdepartamentet under Ernesto Zedillos regering. Ortiz er uddannet ved UNAM og har senere taget en Ph.D.-grad i økonomi ved universietetet i Stanford.

Centralbankchefer
Økonomer fra Mexico
Personer fra Mexico City
Pola Negri

Pola Negri (født Barbara Apolonia Chałupiec, 3. Januar 1897 i Lipno, Kongrespolen, død 1. august 1987 i San Antonio, Texas, USA) var en polsk filmskuespiller, der blev kendt over hele verden som femme fatale i stumfilm fra 1910'erne til 1930'erne. 

Negri var uddannet balletdanser og skuespiller i Warszawa. Først medvirkede hun i tyske film, men fra 1923 kom hun til Hollywood. Hun havde få talefilmroller i 1930'erne. Hendes sidste rolle var i Walt Disney-filmen The Moon-Spinners i 1964

Pola Negri blev amerikansk statsborger i 1951. Hun udgav selvbiografien Memoirs of a Star i 1970.

Eksterne henvisninger
 

Balletdansere fra Polen
Skuespillere fra Polen
Brook Benton

Brook Benton (egentlig Benjamin Franklin Peay, 19. september 1931 i Camden, South Carolina – 9. april 1988 i Queens, New York City) var en amerikansk singer-songwriter, der havde sine rødder i soultraditionen og var populær i slutningen af 1950'erne og begyndelsen af 1960'erne.

Benton begyndte i gruppen The Camden Jubilee Singers i hjembyen, men flyttede i 1948 til New York. Hans gennembrudshit It's Just A Matter Of Time ramte tredjepladsen på Billboard-listen i september 1959. Derefter fulgte over 50 hitlisteplaceringer, bl.a. Baby (You've Got What It Takes) med Dinah Washington i 1960, The Boll Weevil Song fra 1961, Hotel Happiness fra 1962 og Rainy Night In Georgia fra 1970. Mange af hans hits var han selv medforfatter til.

Diskografi

Album

Singler

Referencer

Eksterne henvisninger 
 

Singer-songwritere fra USA
Croonere
Dinah Washington

Dinah Washington (egentlig Ruth Lee Jones, 29. august 1924 i Tuscaloosa, Alabama – 14. december 1963 i Detroit, Michigan) var en amerikansk blues-, jazz- og r&b-sangerinde.

Washington voksede op i Chicago og spillede som barn piano og sang i kirkekor. I 1942 begyndte hun at synge i orkester og sluttede sig hurtigt til Lionel Hamptons orkester, hvor hun blev til 1946. 

Hun fik senere kontrakt med Mercury Records og havde i slutningen af 1940'erne og begyndelsen af 1950'erne en række hits på r&b-hitlisten. Hendes store gennembrud kom i 1959 med What a Difference a Day Makes, der vandt en Grammy Award for bedste r&b-sang. Året efter indspillede hun to hits med Brook Benton: Baby (You've Got What it Takes) og A Rockin' Good Way (To Mess Around and Fall in Love). 

Dinah Washington døde af en overdosis piller og alkohol.

Eksterne henvisninger 

Sangere fra USA
Bluesmusikere fra USA
Jazzmusikere fra USA
Cervecería Cuauhtémoc Moctezuma

Cervecería Cuauhtémoc Moctezuma er en kombination af bryggerierne Cervecería Cuauhtémoc og Cervecería Moctezuma. «Cervecería» betyder «bryggeri» på spansk. Cuauhtémoc og Moctezuma er kendte aztekiske herskere.

Bryggeriet står for en stor del af Mexicos ølproduktion og en del af produktene bliver også eksporteret. Omkring 90 % af Cervecería Cuauhtémoc Moctezumas produktion bliver solgt i Mexico, 8 % bliver eksporteret til USA, mens 2 % bliver eksportert til resten af verdenen. Bryggeriet har frem til 2010 været ejet af FEMSA og var en del av FEMSA Cerveza. I løbet af 2010 vil bryggeriet indgå i Heineken-kæden.

Produkter
 Bohemia
 Carta Blanca
 Dos Equis («XX»)
 Indio
 Noche Buena (mexikansk juleøl)
 Sol
 Superior
 Tecate

Kilder 
 Cervecería Cuauhtémoc Moctezuma hjemmeside

Links 

Etableret i 1890
Bryggerier i Mexico
Datterselskaber til Heineken
Vickie Jo Ringgaard

Vickie Jo Ringgaard (født 24. april 1981 i Aarhus) er en dansk danser, der har vundet DM 14 gange, er dobbelt Nordisk Mester og desuden har vundet guld ved British Championship. 

Ringaard er ud af en danserfamilie, og begyndte allerede til dans som 2-årig. Efter handelsskolen flyttede hun til London for at fortsætte karrieren, men vendte efter halvandet år hjem til Danmark.

Vild med Dans
I den brede offentlighed blev hun kendt, da hun i 2005 vandt Vild med dans sammen med David Owe. 

Hun medvirkede desuden i 2007, hvor hun dansede med Joachim Boldsen. 

I 2009 vandt hun sæson 6 sammen med Casper Elgaard

I 2010 var partneren var Allan Nielsen.

Eksterne henvisninger 
 

Personer fra Aarhus
Dansere fra Danmark
Professionelle dansere i Vild med dans
Kunde & Co

Kunde & Co er et dansk reklamebureau, med mere end 200 ansatte, der dækker over mere end 14 forskellige nationaliteter (2016). Bureauet havde i 2015 en omsætning på 249,9 mio. kr. og er blandt de største bureauer i Norden.

Kunde & Co blev grundlagt af Jesper Kunde i 1988 og er i dag en del af Kunde Group, der har afdelinger i Schweiz og Tyskland. Bureauet specialiserer sig i at skabe samlede strategier for markedsføring, branding og kommunikation. Blandt kunderne er Danfoss, Grundfos og Falck.

Eksterne henvisninger 
 Kunde & Co's hjemmeside

Etableret i 1988
Reklamebureauer i Danmark
Peter Kramer

Peter Kramer (født 22. november 1950) er en dansk journalist, der fra 2000 til 2015 var administrerende direktør for TV2 Østjylland.

Kramer startede som medarbejder på undergrundsbladet PANEL i Aarhus.
Han blev dømt for hæleri i sagen om Trotylbanden, hvor en række venstreorienterede unge havde modtaget trotyl stjålet fra Forsvaret.

Kramer blev i 1970 journalistelev i A-pressen, og var senere i 1970'erne reporter på Ekstra Bladet. Han var i 1987 med til at lancere Det Fri Aktuelt. Senere kom han til TV 2 Nyhederne, hvor han var redaktionschef, inden han i 2000 kom til TV2 Østjylland som direktør.

Referencer 
 

Journalister fra Danmark
Erhvervsfolk fra Danmark
Redaktører fra Danmark
Personer i Kraks Blå Bog
Søs Kjeldsen

Søs Kjeldsen (født 1956 i Ringkøbing) er en dansk journalist  og studievært ved TV 2/Østjylland.

Kjeldsen blev uddannet fra Danmarks Journalisthøjskole i 1981. Hun var frem til 1987 informationsmedarbejder ved Muskelsvindfonden og senere ansat i informationsafdelingen i Jydsk Telefon. Hun kom i 1988 til DR Provinsafdelingen i Århus som reporter på programmet Landet Rundt. I 1990 blev hun ansat på den nyetablerede regionalstation TV 2/Østjylland, hvor hun har været siden. 

Personer fra Ringkøbing
Journalister fra Danmark
BBVA Bancomer

BBVA Bancomer er Mexicos største finansinstitution som står for omtrent 20 % af markedet når det gælder indskud. Banken blev etableret i 1932 under navnet Banco de Comercio (Bancomer). Banken har omtrent 15,7 millioner kunder, og den spanske bank BBVA har siden 2000 været hovedaktionær.

Eksterne henvisninger 
 BBVA Bancomers hjemmeside

Etableret i 1932
Banker fra Mexico
Oxxo

Cadena Comercial OXXO, S.A. de C.V., bedre kendt som Oxxo, er en kæde af døgnåbne kiosker i Mexico. Kæden består af omtrent 7000 butikker og er ejet af FEMSA. De første butikker blev åbnet i 1978 i Monterrey.
For tiden er Oxxo repræsenteret i hele Mexico og har distributionsnettværk i 10 følgende byer:
Chihuahua i Chihuahua
Guadalajara i Jalisco
León i Guanajuato 
Mérida i Yucatán
Mexicali i Baja California
Mexico by (Mexicos Føderale Distrikt) 
Monterrey i Nuevo León 
Obregón i Sonora 
Puebla i Puebla
Reynosa i Tamaulipas

Virksomheder fra Mexico
Etableret i 1978